Hoop Vir Armeniërs Met Pres. Biden Se Erkenning Van Armeense Volksmoord In 20ste Eeu - Joy! Digital
Hoop Vir Armeniërs Met Pres. Biden Se Erkenning Van Armeense Volksmoord In 20ste Eeu
Die berig dat die Amerikaans president, Joe Biden, formeel erken het dat die sistematiese moorde en deportasies van honderdduisende Armeense burgers deur die Ottomaanse Ryk in die vroeë 20ste eeu 'n "volksmoord" was, skep hoop vir Armeniërs wat onder 'n hernieude aanslag op deurloop.
Pres. Biden se voorgangers het die term "volksmoord" vir die gruweldade wat deur Turkye gepleeg is, dekades lank vermy om bande met Turkye te beskerm. Dit was egter een van pres. Biden se verkiesingsbeloftes om menseregte 'n belangrike riglyn van sy buitelandse beleid te maak.
Volgens 'n berig van CBN News het hy verlede jaar tydens die verkiesingsveldtog aangevoer dat versuim om die gruweldade teen die Armeense volk nie 'n volksmoord te noem nie, die weg sal baan vir toekomstige groot gruweldade. Na skatting is 2 miljoen Armeense gedeporteer en 1,5 miljoen gedood in die stryd.
Die Turkse minister van buitelandse sake, Mevlut Cavusoglu, het onmiddellik die verklaring van pres. Biden gekritiseer.
Armeense Christen-gemeenskappe in lande soos Turkye en Azerbeidjan staar weer 'n volksmoord in die gesig. Die betrekkinge tussen Armenië en Turkye is gespanne sedert die Eerste Wêreldoorlog toe meer as een miljoen etniese Armeniërs in die Turkse Ottomaanse Ryk vermoor is – 'n volksmoord wat Turkye ontken.
Azerbeidjanse magte word daarvan beskuldig dat hulle Armeense krygsgevangenes gemartel en mishandel het tydens die onlangse konflik in Nagorno-Karabakh. Die troepe het die gebied in September 2020 binnegeval en ± 100 000 Armeniërs ontwortel.
Volgens Human Rights Watch is gevange soldate geslaan, met verhitte metaalstawe en elektriese skokke gemartel, mediese hulp geweier en van slaap, kos en water ontneem. Die konflik bedreig een van die oudste Christen-gemeenskappe ter wêreld. Die Armeense volk het omstreeks 301 n.C. die eerste Christelike nasie geword. Die geweld en mishandeling laat vrese ontstaan oor 'n hernude volksmoord teen die Armeniërs. Armeense bronne skat dat soveel as 1 450 Armeense mense vermis word waarvan 150 laas lewendig gesien is as gevangenes in Azerbeidjan.